CELEX: 
Language: bg
Date: 2020-09-18 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за допълнение на Регламент (ЕС) 2017/2402 на Европейския парламент и на Съвета по отношение на таксите, които Европейският орган за ценни книжа и пазари начислява на регистрите на трансакции

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               На 12 декември 2017 г. в Официален вестник бе публикуван Регламент (ЕС) 2017/2402
                  1
                („Регламентът за секюритизациите“). В глава 3 от Регламента за секюритизациите се уреждат регистрите на секюритизации, които събират необходимата информация за даден инструмент за секюритизация. Като предвижда единен и подлежащ на надзор източник на данни, тази уредба улеснява достъпа на инвеститорите до надеждна информация при извършваната от тях надлежна проверка. Регистрите на секюритизации се регистрират и надзирават от Европейския орган за ценни книжа и пазари (ЕОЦКП).
            
            
               С член 16, параграф 2 от Регламента за секюритизациите на Комисията се възлага да приеме делегиран акт, с който се определя видът на таксите, начислявани от ЕОЦКП на регистрите на секюритизации, услугите, за които са дължими такси, и начинът им на плащане.
            
            
               При правните разпоредби в настоящия делегиран акт е използван опитът на ЕОЦКП с регистрацията и надзора на регистрите на трансакции по силата на Регламент (ЕС) № 648/2012
                  2
                (Регламент за европейската пазарна инфраструктура) и Регламент (ЕС) 2015/2365 (Регламента за СФЦК)
                  3
               , поради което те са съобразени с разпоредбите за таксите в посочените два регламента.
            
            
               По силата на член 16, параграф 1 от Регламента за секюритизациите ЕОЦКП начислява на регистрите на секюритизации такси, които са съобразени с оборота на съответния регистър на секюритизации и изцяло покриват необходимите разходи на ЕОЦКП по регистрацията и надзора на регистрите на секюритизации. Тези такси следва да покриват и възстановяването на всякакви разходи, които могат да възникнат за компетентните органи, в случай че ЕОЦКП им делегира задачи. Когато регистър на трансакции вече е регистриран по Регламента за европейската пазарна инфраструктура или Регламента за СФЦК, таксите следва да бъдат съобразени с този факт и да отразяват само допълнителните разходи по регистрирането на регистър на секюритизации и по неговия надзор по Регламента за секюритизациите.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               На 31 януари 2018 г. Комисията поиска от ЕОЦКП техническо становище за таксите, които да се начисляват на регистрите на секюритизации. На 23 март ЕОЦКП публикува консултативен документ. Консултацията изтече на 23 май, като ЕОЦКП получи отговори от пет субекта. На 13 април се проведе публично изслушване. На 31 октомври 2018 г. ЕОЦКП представи становището си на Комисията.
            
            
               Петимата респонденти в обществената консултация изразиха широка подкрепа за предложената структура на таксите. В резултат на това заключителните разпоредби се придържат тясно към предложените в консултативния документ на ЕОЦКП. 
            
            
               На 27 февруари 2020 г. Комисията проведе с експертната група към Европейския комитет по ценни книжа (ЕГЕКЦК) консултация по техническото становище на ЕОЦКП и съдържанието на настоящия делегиран акт. ЕГЕКЦК подкрепи подхода на Комисията. 
            
            
               3.ОЦЕНКА НА ВЪЗДЕЙСТВИЕТО
            
            
               След като разгледа обстойно представеното от ЕОЦКП техническо становище, Комисията прие по силата на член 16, параграф 2 от Регламента за секюритизациите настоящия делегиран акт относно видовете, размера и начина на събиране на таксите, начислявани на регистрите на секюритизации. Настоящият делегиран акт е напълно съобразен с техническото становище на ЕОЦКП.
            
            
               Съгласно Регламента за секюритизациите двата основни принципа на събиране на надзорни такси са: 1) съобразяването с оборота на регистъра на секюритизации и 2) фактът, че те следва да покриват изцяло разходите на ЕОЦКП. ЕОЦКП изготви становището си за видовете такси, определянето на техния размер и начина на събирането им въз основа на действащата рамка на ЕОЦКП за бюджетиране и подхода, възприет в Делегиран регламент (ЕС) № 1003/2013 на Комисията
                  4
                и Делегиран регламент (ЕС) 2019/360 на Комисията
                  5
               . Поради това настоящият делегиран акт следва предложените от ЕОЦКП видове такси: i) такси за регистрация, които покриват еднократните разходи на ЕОЦКП за регистриране на нови регистри на секюритизации; ii) такси за разширяване на обхвата на регистрацията, които покриват еднократните разходи на ЕОЦКП за регистриране на регистрите на секюритизации, но отразяват едно по-малко трудоемко обработване на заявленията, тъй като става дума за регистри, които вече са регистрирани по Регламента за европейската пазарна инфраструктура; както и iii) надзорни такси, които покриват годишните разходи на ЕОЦКП по текущия надзор.
            
            
               Следователно базата на оценката на въздействието представлява оценка на разходите на ЕОЦКП и оценка на методиката за разпределяне на тези разходи сред регистрите на секюритизации, като се има предвид, че стремежът в предложенията на ЕОЦКП е съобразяване със съществуващата разпоредба за таксите в Регламента за СФЦК и в Регламента за европейската пазарна инфраструктура.  
            
            
               Такси за нова регистрация 
            
            
               Първоначално ЕОЦКП възнамеряваше да се отклони от предишните си технически становища, представени по силата на Регламента за европейската пазарна инфраструктура и Регламента за СФЦК, и в консултативния документ предложи нова фиксирана такса за регистрация на регистър на секюритизации в размер на 100 000 евро. В някои получени при консултацията становища обаче се изтъкна, че подобна структура на таксите за регистрация би нанесла ущърб на по-малките дружества с по-малък очакван оборот. В резултат на това ЕОЦКП призна, че текстът на член 16, параграф 1 от Регламента за секюритизациите би могъл да се тълкува като изискване всяка от таксите на ЕОЦКП (за регистрация и годишна) да бъде съобразена с оборота на съответния регистър на секюритизации. 
            
            
               Поради това ЕОЦКП измени техническото си становище с оглед на съществуващите договорености по Регламента за европейската пазарна инфраструктура и Регламента за СФЦК и раздели таксите въз основа на оборота: такса при „малък оборот“ (за дружествата, предоставящи само основни услуги на регистър на секюритизации) и такса при „голям оборот“ (за дружествата, предоставящи както основни, така и допълнителни услуги на регистър на секюритизации). Това, съгласно предишното техническо становище на ЕОЦКП, доведе до такса за регистрация в размер на 100 000 евро за регистрите с голям оборот и на 65 000 евро — за регистрите с малък оборот.
            
            
               Същевременно, за да се избегне евентуално недобросъвестно поведение, ЕОЦКП доуточни в техническото си становище, че при съществена промяна в предоставянето на услуги (т.е. промяна в класификацията от „малък“ на „голям“ оборот), вследствие на което регистърът на секюритизации би дължал по-висока такса за регистрация от първоначално платената, ЕОЦКП ще начисли разликата между първоначално платената такса за регистрация и по-високата такава такса, дължима вследствие на тази съществена промяна. ЕОЦКП отбеляза, че тази уговорка е в съответствие с договореностите за таксите по Регламента за европейската пазарна инфраструктура и Регламента за СФЦК.
            
            
               Такси за разширяване на обхвата на регистрация 
            
         
         
            
               Дружествата, които вече са регистрирани като регистри на трансакции по Регламента за европейската пазарна инфраструктура или Регламента за СФЦК, могат да подават опростено заявление за разширяване на обхвата на регистрацията си по Регламента за секюритизациите.
            
            
               Въпреки че няма данни за минали периоди, за да се оценят разходите за разширяване на обхвата на регистрацията, ЕОЦКП прие, че прогнозите за разходите за разширяване на обхвата на регистрацията ще се определят от следните фактори: i) разширяването на обхвата на регистрацията ще отнеме по-малко време отколкото нова регистрация по Регламента за секюритизациите; ii) допълнителните подробни изисквания, въведени с Регламента за секюритизациите, биха могли да доведат до допълнителна работа за ЕОЦКП, докато бъде постигнато общо разбиране между регистъра и ЕОЦКП; както и iii) 80 % от документацията, която се изисква за разширяване на обхвата на регистрацията, е била вече подадена от заявителя при първоначалното му регистриране. 
            
            
               Така въз основа на горните фактори ЕОЦКП изчисли, че разходите му при заявление за разширяване на обхвата на регистрацията ще бъдат около половината от тези във връзка с оценката на заявление за нова регистрация, т.е. приблизително 0,33 ЕПРВ. Тази такса е същата като разчета в техническото становище на ЕОЦКП относно таксите по Регламента за СФЦК.
            
            
               Отнесен към бюджета на ЕОЦКП за надзор, този разчет за 0,33 ЕПРВ предполага предложена такса за регистрация в размер на 53 000 евро за регистър на трансакции, който подава до ЕОЦКП заявление за разширяване на обхвата на регистрацията си с цел да се обхванат услугите на регистър на секюритизации по Регламента за секюритизациите.
            
            
               ЕОЦКП представи настоящото предложение за обществена консултация и получи като цяло от респондентите положителни становища, поради което предлага следното окончателно становище: таксата за разширяване на обхвата на регистрацията на регистрите с „голям оборот“ да е 50 000 евро (т.е. 50 % от таксата за нова регистрация за заявители с „голям оборот“, която е 100 000 евро), а на дружествата с „малък оборот“ — 32 500 евро (т.е. 50 % от таксата за нова регистрация за заявители с „малък оборот“, която е 65 000 евро).
            
            
               Регистрационни такси при едновременно заявление по Регламента за европейската пазарна инфраструктура и/или Регламента за СФЦК и Регламента за секюритизациите
            
            
               ЕОЦКП прецени, че е нелогично дружество, което подава заявление едновременно по Регламента за европейската пазарна инфраструктура и/или Регламента за СФЦК и Регламента за секюритизациите, да плаща всеки път една и съща регистрационна такса. Стремежът на ЕОЦКП е да се избегне ситуация, при която едновременното подаване на няколко заявления да е по-скъпо, отколкото първоначално регистриране по Регламента за европейската пазарна инфраструктура и/или Регламента за СФЦК и последващо заявление за разширяване на обхвата на регистрацията по Регламента за секюритизациите. 
            
            
               С цел да се избегне подобно несъответствие ЕОЦКП предложи дружествата, които подават едновременно заявления за регистрация по Регламента за европейската пазарна инфраструктура или Регламента за СФЦК и Регламента за секюритизациите, да плащат: i) пълната такса по Регламента за европейската пазарна инфраструктура или Регламента за СФЦК (според случая) и ii) таксата за разширяване на обхвата на регистрацията по Регламента за секюритизациите — вместо таксата за нова регистрация. ЕОЦКП предлага заявителите, които се регистрират едновременно за предоставяне на услуги по Регламента за европейската пазарна инфраструктура и по Регламента за СФЦК, както и на услуги на регистър на секюритизации, да плащат: i) пълния размер на таксата по Регламента за европейската пазарна инфраструктура; ii) таксата за разширяване на обхвата на регистрацията по Регламента за СФЦК и iii) таксата за разширяване на обхвата на регистрацията по Регламента за секюритизациите — като този подход се обуславя от натрупания синергичен ефект. 
            
            
               Това предложение бе посрещнато одобрително, поради което бе запазено без изменение в окончателното техническо становище на ЕОЦКП. 
            
            
               Годишни надзорни такси 
            
            
               В съответствие с предишното си техническо становище, представено по силата на Регламента за СФЦК, ЕОЦКП предложи годишните му надзорни такси да бъдат определени по процедурата на бюджетиране, при която се отчитат всички дейности, които биха довели до работа по надзора с оглед на Регламента за секюритизациите. Такъв подход означава: i) строго определяне на обхвата на оборота; ii) определяне на минимум за надзорните такси; както и iii) определяне на надзорните такси за първата година. 
            
            
               i) Определяне на приложимия оборот 
            
            
               В съответствие с предишните си становища, предоставени по силата на Регламента за СФЦК и Регламента за европейската пазарна инфраструктура, ЕОЦКП смята, че за целите на прилагането на член 16, параграф 1 от Регламента за секюритизациите терминът „оборот“ следва да се базира на данните за приходите. В съответствие с това ЕОЦКП предложи терминът „приходи“ за изчисляване на годишния оборот да се отнася за приходите от предоставянето както на основни, така и на допълнителни услуги на регистър на секюритизации по Регламента за секюритизациите. С оглед на точното и безпроблемно установяване на „приходите (от основни и допълнителни услуги) по Регламента за секюритизациите“ ЕОЦКП предложи регистрите на секюритизации да обособяват във финансовите си отчети различните категории приходни потоци, посочени в техническото му становище. 
            
            
               Респондентите в обществената консултация се отнесоха разнопосочно по предложението на ЕОЦКП. Някои поискаха да се доизясни терминът „допълнителни услуги“, както и да се разграничат услугите, които могат да бъдат предоставяни изключително от регистрите на секюритизации, и услугите, които могат да бъдат предоставяни от други пазарни участници. Респондентите изразиха опасения, че широкият обхват на информацията, която трябва да бъде предоставяна „безплатно“, би позволила на други пазарни участници като инвеститори и потенциални инвеститори да получават данни, които после биха могли да използват за придобиването на конкурентно предимство пред регистрите на секюритизации. От своя страна някои сметнаха, че работата на ЕОЦКП по надзора по същество обхваща надзора над основните услуги. 
            
            
               В отговор на тези опасения ЕОЦКП подчерта, че списъкът на субектите в член 17, параграф 1 по принцип не включва други регистрирани регистри на секюритизации. Всъщност, въпреки че опитни инвеститори или потенциални инвеститори биха могли да получат съществена информация от регистрите на секюритизации, не е ясно дали тези субекти биха могли незабавно да се конкурират със специализираното естество и опит на регистрите на пазарите на секюритизации. ЕОЦКП също така не смята, че е в мандата му да определя доколко регистрите на секюритизации могат да контролират или ограничават информацията, която са им предоставили докладващите субекти, нито как ползвателите на данни си служат по-нататък с тази информация. Освен това ЕОЦКП припомни, че с включването на допълнителните услуги в изчисляването на приложимия оборот се цели да се въведе възможно най-пропорционален подход за различните регистрирани регистри на секюритизации. 
            
            
               Що се отнася до останалите детайли около допълнителните услуги, ЕОЦКП посочи, че такива секюритизационни услуги биха възникнали, ако даден регистър използва информацията, която докладващ субект му предоставя в изпълнение на изискванията за оповестяване по членове 7 и 17 от Регламента за секюритизациите, за да предлага допълнителни услуги или продукти, които не са обхванати от разпоредбата за „безплатно“ предоставяне в член 17, параграф 1 от Регламента за секюритизациите.
            
            
               ii) Минимални надзорни такси
            
            
               Тъй като трябва системно да извършва минимум надзорни действия, за да може да изпълнява задачите си (т.е. поема фиксирани разходи), ЕОЦКП счита, че е необходима минимална годишна надзорна такса. Поради това ЕОЦКП предложи дължимата от регистър на секюритизации минимална годишна такса да бъде същата като минималните годишни такси по Регламента за европейската пазарна инфраструктура и Регламента за СФЦК, т.е. 30 000 евро. ЕОЦКП също така подчерта, че потенциален синергичен ефект — като разгледания при таксите за регистрация, тук е малко вероятен. Поради това ЕОЦКП предложи минималната надзорна такса по Регламента за секюритизациите да бъде една и съща за всички дружества — както за новорегистрираните като регистри на секюритизации, така и за разширилите обхвата на регистрацията си по Регламента за европейската пазарна инфраструктура с цел да включат и дейностите по Регламента за секюритизациите. При такава конфигурация субектът, който подлежи на минимални надзорни такси по Регламента за европейската пазарна инфраструктура, Регламента за СФЦК и Регламента за секюритизациите, ще дължи минимална надзорна такса по всеки регламент (например 60 000 евро, ако е регистриран по Регламента за европейската пазарна инфраструктура / Регламента за СФЦК и Регламента за секюритизациите, или 90 000 евро, ако е регистриран и по трите регламента).
            
            
               Респондентите единодушно се съгласиха с предложението, поради което ЕОЦКП остави без промяна по този въпрос техническото си становище.
            
            
               iii) Надзорни такси за първата година
            
         
         
            
               ЕОЦКП припомни от опит, че работата му по надзора през първата година не зависи от действителния размер на дейността на даден регистър на секюритизации, а е сходна при всички регистри. Поради това ЕОЦКП предложи регистрите на секюритизации, регистрирани през 2020 г. или които са (независимо от годината) в първата календарна година на регистрацията си, да платят надзорна такса за първата година, равна на таксата за регистрация, коригирана с коефициент. Коефициентът ще отразява дела на оставащите работни дни до края на годината, считано от датата на получаване на регистрацията. Тук ЕОЦКП не обособява субектите с разширен обхват на регистрацията, тъй като последващата му работа по надзора е еднаква при новите регистрации и при регистрациите с разширен обхват. Това е в съответствие и с техническото становище на ЕОЦКП, представено по Регламента за СФЦК.
            
            
               Предвид получената обратна информация, ЕОЦКП остави без промяна по този въпрос техническото си становище. Що се отнася до специалните условия на изчисляване, ЕОЦКП поясни, че договорените минимални надзорни такси няма да се прилагат за надзорните такси за година n за регистрираните през същата година n дружества. В тези случаи таксата за регистрация ще се умножава по отношението между работните дни от датата на регистрация на дружеството до края на годината и 250 дни.
            
            
               iv) Годишни надзорни такси след първата година на регистрация
            
            
               С оглед на горепосочените съображения ЕОЦКП предложи на всеки регистър да се начислява годишна надзорна такса съобразно дела на неговия приложим оборот в съвкупния генериран от регистрите на трансакции оборот, като, както бе посочено по-горе, се взима предвид приложимият оборот и се спазва минимално равнище от 30 000 евро. Това означава, че на всяко дружество ще се пада дял от общите разходи на ЕОЦКП по надзора. 
            
            
               Повечето респонденти на този въпрос се съгласиха с предложението. Все пак бяха изразени някои опасения във връзка с това как би се отразила върху жизнеспособността на икономическите модели на регистрите на секюритизации невъзможността да се прогнозират годишните надзорни разходи, предвид факта, че бъдещите надзорни разходи на ЕОЦКП не са известни. Някои респонденти поискаха от ЕОЦКП да определи горна граница на годишните надзорни такси като даден процент от годишния оборот на всеки регистър, както и да възстанови всички платени такси на регистър, който престане да удовлетворява условията за регистрация.
            
            
               В отговор ЕОЦКП припомни, че мандатът му по член 16, параграф 1 от Регламента за секюритизациите е да възстановява изцяло разходите си по надзора на дружествата, регистрирани за предоставяне на услуги на регистър на секюритизации, както и че член 16, параграф 1 не въвежда понятие за „горна граница“ или „таван“, над които надзорните разходи на ЕОЦКП не следва да бъдат възстановявани. Що се отнася до очакваните си бъдещи надзорни разходи ЕОЦКП подчерта, че увеличаването на вида и броя на поднадзорните субекти би могло да доведе до допълнителен синергичен ефект и оттам — до по-ниски надзорни разходи. Таксите на ЕОЦКП се начисляват с оглед на надзорните разходи, поради което всеки спестен разход от този вид ще доведе с течение на времето до намаляване на таксите за поднадзорните субекти.
            
            
               ЕОЦКП също така посочи, че ако регистър на секюритизации престане да бъде регистриран от ЕОЦКП, това ще доведе до специфична за тази ситуация допълнителна надзорна работа, която засега не оправдава въвеждането на разпоредба за възстановяване на всички надзорни такси, платени от този регистър на ЕОЦКП.
            
            
               Що се отнася до действителните годишни надзорни такси, ЕОЦКП предложи те да се основават на следния изчислителен график: а) в началото на четвъртото тримесечие (Т4) на година n-1 ЕОЦКП уведомява регистрите на секюритизации за годишната им такса за идната година (т.е. година n), която е изчислена въз основа на одитираните финансови отчети за година n-2; б) таксата за година n се плаща от регистрите на секюритизации не по-късно от края на март година n.
            
            
               ЕОЦКП обаче призна, че през първите две години от началото на прилагането на изискванията за оповестяване, в годишните финансови отчети на регистрираните регистри няма да има данни за приложимия оборот, тъй като последният обхваща предоставянето на услуги по Регламента за секюритизациите.  
            
            
               Поради тази причина ЕОЦКП предложи през първите две пълни години след регистрацията на дадено дружество изчисляването да се основава на прогнозния приложим оборот. Необходимата информация ще се получава от бизнес плановете на регистрите на секюритизации, предоставени при заявката за регистрация от ЕОЦКП. Ако данните на регистъра значително се отклоняват от следващите стойности на действителния оборот, това ще бъде компенсирано през следващите години, когато в одитираните финансови отчети на дружеството вече ще се съдържат данни за действителния приложим оборот, които ще бъдат използвани в изчислителната формула. 
            
            
               Това предложение бе посрещнато общо взето одобрително, поради което бе запазено без изменение в окончателното техническо становище на ЕОЦКП. 
            
            
               Условия на плащане и на възстановяване на суми 
            
            
               i) Такса за регистрация и такса за разширяване на обхвата на регистрацията 
            
            
               В член 16 от Регламента за секюритизациите се постановява, че ЕОЦКП трябва да начислява такси на регистрите на секюритизации, които „изцяло покриват разходите на ЕОЦКП, необходими за регистрацията и надзора на регистрите на секюритизации, както и възстановяването на всякакви разходи, които възникват за компетентните органи в резултат на делегирането на задачи съгласно член 14, параграф 1 от [Регламента за секюритизациите]“, поради което може да се приеме, че плащането на съответните такси е възлово условие за регистрирането на регистър на секюритизации или за разширяването на обхвата на регистрацията му по Регламента за секюритизациите.
            
            
               Поради това ЕОЦКП предложи регистрите на секюритизации да заплащат съответните такси за регистрация и за разширяване на обхвата на регистрацията към момента на подаване на заявлението за регистрация. Това предложение е съобразено с изискванията за таксите на ЕОЦКП по Регламента за европейската пазарна инфраструктура и бе прието с единодушие от респондентите. 
            
            
               ii) Условия на възстановяване на платените суми при оттегляне на заявлението 
            
            
               Текущото виждане на ЕОЦКП за таксите по Регламента за европейската пазарна инфраструктура (CDR 1003/2013) не предполага възстановяване на разходите на подалите заявление регистри на трансакции при оттегляне на заявлението преди решението относно регистрацията. Все пак, въз основа на натрупания оттогава опит, ЕОЦКП признава, че такава конфигурация не осигурява подходящи стимули на заявителите при явно неуспешен регистрационен процес, като по този начин се въвличат прекалено големи ресурси на ЕОЦКП. Поради това ЕОЦКП предложи следните условия на възстановяване на таксата за регистрация: а) 50 % възстановяване при заявленията, оттеглени преди ЕОЦКП да е преценил дали са пълни (съгласно член 10, параграф 6 от Регламента за секюритизациите); и б) 0 % възстановяване при заявленията, оттеглени след като ЕОЦКП е преценил, че са пълни (т.е. тези, чието разглеждане е започнало съгласно член 12 от Регламента за секюритизациите).
            
            
               Това предложение бе посрещнато одобрително, поради което бе запазено без изменение в окончателното техническо становище на ЕОЦКП. 
            
            
               iii) График на плащане на годишните надзорни такси
            
            
               В договореностите за таксите по Регламента за СФЦК с регистрите на трансакции се посочва, че годишните надзорни такси се плащат на две вноски — първата до 28 февруари, а втората — до 31 октомври. Все пак, предвид натрупания оттогава опит в обработването на таксите и ползата от опростен график на плащане на таксите, ЕОЦКП предложи годишните надзорни такси за регистрите на секюритизации да се плащат на една вноска. 
            
         
         
            
               Предвид полученото одобрение, ЕОЦКП остави без промяна по този въпрос техническото си становище. 
            
            
               iv) Възстановяване на разходите на компетентните органи 
            
            
               В член 16, параграф 1 от Регламента за секюритизациите се посочва, че всички разходи, направени от националните компетентни органи при изпълняването на надзорни задачи, възложени от ЕОЦКП, се покриват от надзорните такси на ЕОЦКП. Това означава, че компетентните органи не трябва да търсят възстановяване на тези разходи пряко от регистрите на секюритизации.
            
            
               В съответствие с посочения член и съществуващите договорености по Регламента за СФЦК и Регламента за европейската пазарна инфраструктура, ЕОЦКП предложи разходите, които се възстановяват на националните компетентни органи: а) да са били предварително съгласувани между ЕОЦКП и компетентния орган; б) да се изчисляват по метода, използван за определяне на общите административни разходи на ЕОЦКП по отношение на регистрите на секюритизации; в) да са съобразени с приложимия оборот на съответните регистри на секюритизации; и г) да не надхвърлят общия размер на надзорните такси, платени от съответните регистри на секюритизации.
            
            
               ЕОЦКП също така посочи, че всяко делегиране на задачи на националните компетентни органи ще се определя от ЕОЦКП самостоятелно, може да бъде отменено по всяко време и няма да се отрази на размера на таксите, събирани от даден регистър на секюритизации.
            
            
               Предвид получената обратна информация, ЕОЦКП остави без промяна по този въпрос техническото си становище. 
            
            
               Настоящият регламент се придържа към мерките, предложени от ЕОЦКП в техническото му становище.
            
            
               4.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               В член 62 от Регламент (ЕС) № 1095/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за ценни книжа и пазари), за изменение на Решение № 716/2009/ЕО и за отмяна на Решение 2009/77/ЕО на Комисията се постановява, че приходите на ЕОЦКП се състоят от комбинация от такси, плащани на ЕОЦКП в случаите, посочени в правото на Съюза, от вноски от националните публични органи, компетентни за надзора на участниците на финансовите пазари, и от субсидия от Съюза.
            
            
               В настоящия делегиран акт се определят видовете такси, дължими от регистрите на секюритизации. В него се определят: i) размерът на дължимите от заявителите такси за регистрация и за разширяване на обхвата на регистрацията; ii) приложимият оборот, въз основа на който се начисляват годишните надзорни такси; както и iii) размерът на годишните надзорни такси.
            
            
               Накрая, в делегирания акт се определят условията на плащане и се предвижда възстановяване на разходите, поети от националните компетентни органи.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 18.9.2020 година
            
            
               за допълнение на Регламент (ЕС) 2017/2402 на Европейския парламент и на Съвета по отношение на таксите, които Европейският орган за ценни книжа и пазари начислява на регистрите на трансакции
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) 2017/2402 на Европейския парламент и на Съвета от 12 декември 2017 г. за определяне на обща рамка за секюритизациите и за създаване на специфична рамка за опростени, прозрачни и стандартизирани секюритизации, и за изменение на директиви 2009/65/ЕО, 2009/138/ЕО и 2011/61/ЕС и регламенти (ЕО) № 1060/2009 и (ЕС) № 648/2012
                  6
               , и по-специално член 16, параграф 2 от него,
            
            
               като има предвид, че:
            
            
               (1)По силата на член 16 от Регламент (ЕС) 2017/2402 Европейският орган за ценни книжа и пазари („ЕОЦКП“) събира такси от регистрите на секюритизации, които изцяло покриват необходимите му разходи по регистрацията и надзора на тези регистри. ЕОЦКП има по-високи разходи при обработването на заявления за регистрация от регистрите на секюритизации, които възнамеряват да предлагат допълнителни услуги. Тези разходи обаче са по-ниски, когато регистърът на секюритизации вече е регистриран като регистър на трансакции по Регламент (ЕС) № 648/2012 на Европейския парламент и на Съвета
                  7
                или Регламент (ЕС) 2015/2365 на Европейския парламент и на Съвета
                  8
               . Поради това таксата за субектите, които подават заявление за регистрация, следва специално да отчита какъв вид услуги ще се предоставят от регистъра на секюритизации и дали той вече е регистриран като регистър на трансакции или не. Разходите на ЕОЦКП във връзка с оценката на заявлението за регистрация не зависят от размера на заявителя, а само от вида услуги, които ще се предоставят, поради което е целесъобразно таксата за регистрация да бъде фиксирана сума.
            
         
         
            
               (2)Когато субект, който все още не е регистриран като регистър на трансакции, подава едновременно заявления за регистрация като регистър на трансакции и като регистър на секюритизации, разходите на ЕОЦКП при обработването и на двете заявления биха могли да са по-ниски поради синергия. Когато такива заявления се подават едновременно, регистърът на секюритизации следва да заплаща пълната такса по Регламент (ЕС) № 648/2012 или Регламент (ЕС) 2015/2365, според случая, за регистриране като регистър на трансакции, а за регистриране като регистър на секюритизации — намалена такса за разширяване на обхвата на регистрацията.
            
            
               (3)В таксата за регистрация или за разширяване на обхвата на регистрацията, дължима от регистър на секюритизации, който предлага допълнителни услуги след регистрацията, следва да се взимат под внимание тези допълнителни услуги. От друга страна ЕОЦКП не следва да възстановява таксата за регистрация или за разширяване на обхвата на регистрацията на регистър на секюритизации, който спира да предлага допълнителни услуги след регистрацията, тъй като вече ще са били направени разходи във връзка с оценката на заявлението.
            
            
               (4)С цел да се избегнат неоснователни искания, таксата за регистрация или за разширяване на обхвата на регистрацията не следва да се възстановява при отказ на ЕОЦКП да регистрира даденото дружество; тя следва да бъде възстановена частично само ако заявителят оттегли заявлението си по време на самия регистрационен процес.
            
            
               (5)С оглед на справедливото разпределяне на надзорните такси и за да се осигури, че начислените такси отразяват действителните разходи на ЕОЦКП при всеки поднадзорен субект, годишната надзорна такса следва да се изчислява въз основа на оборота на всеки регистър на секюритизации. Когато няма данни за оборота на регистриран регистър на секюритизации за минали периоди, годишната надзорна такса следва да се основава на прогнозния оборот на този регистър.
            
            
               (6)Годишните надзорни такси, начислявани на регистър на секюритизации, следва да бъдат съобразени с оборота, генериран от този регистър в рамките на дадена финансова година и съпоставен със съвкупния оборот на всички регистрирани и поднадзорни регистри на секюритизации през същата финансова година. При надзора на всички регистри на секюритизации, независимо от размера на оборота им, се поемат някои фиксирани административни разходи, поради което всеки регистър на секюритизации следва да дължи минимална годишна надзорна такса.
            
            
               (7)За дейността на регистър на секюритизации през финансовата година след регистрацията ще е налице само ограничена информация, поради което годишната надзорна такса за тази година следва да се изчислява въз основа на таксата за регистрация и на извършената през годината от ЕОЦКП работа по надзора на този регистър на секюритизации. Работата по надзора през първите месеци след регистрацията е сходна с тази по оценката на заявлението за регистрация. Поради това, през първата година на функциониране на регистъра на секюритизации надзорната такса следва да се основава на платената от заявителя такса за регистрация, коригирана с коефициент.
            
            
               (8)Предвид годишната бюджетна процедура на ЕОЦКП и необходимото време за оценка на надзорните разходи, регистрите на секюритизации, регистрирани на или след 1 октомври дадена финансова година, не могат да бъдат взети предвид за целите на изчисляването на общите годишни надзорни разходи за следващата година. Поради това, годишната надзорна такса за регистър на секюритизации, който е регистриран на или след 1 октомври на предходната година, следва да бъде равна на таксата му за регистрация.
            
            
               (9)Националните компетентни органи имат разходи при изпълнението на задачи по силата на Регламент (ЕС) 2017/2402 и по-специално — на делегираните им задачи по силата на член 14, параграф 1 от същия регламент. Таксите, начислявани от ЕОЦКП на регистрите на секюритизации, следва да покриват и тези разходи. С цел компетентните органи да не понасят загуба, нито да реализират печалба, когато изпълняват делегирани им от ЕОЦКП задачи или оказват съдействие на ЕОЦКП, последният следва да им възстановява само понесените действителни разходи,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Пълно възстановяване на надзорните разходи 
            
            
               Таксите, начислявани на регистрите на секюритизации, обхващат:
            
            
               а)всички разходи на ЕОЦКП, направени, в изпълнение на Регламент (ЕС) 2017/2402, по регистрацията и надзора на регистрите на секюритизации, в т.ч. разходите във връзка с разширяването на обхвата на регистрацията — за регистрите на трансакции, които вече са били регистрирани по дял VI, глава 1 от Регламент (ЕС) № 648/2012 или глава III от Регламент (ЕС) 2015/2365;
            
            
               б)всички разходи по възстановяване на разходите на компетентните органи във връзка с извършваната от тях дейност по силата на Регламент (ЕС) 2017/2402 и с изпълнението на задачи, делегирани им по силата на член 14, параграф 1 от същия регламент.
            
            
               Член 2
            
            
               Приложим оборот
            
            
               1.Регистрите на секюритизации, регистрирани само по Регламент (ЕС) 2017/2402, водят заверени отчети за целите на настоящия регламент, в които се разграничават приходите, генерирани от:
            
            
               а)основните секюритизационни услуги, както са определени в член 1, точка 3) от Делегиран регламент (ЕС) 2020/1230 на Комисията
                  9
               ;
            
            
               б)допълнителните секюритизационни услуги, както са определени в член 1, точка 4) от Делегиран регламент (ЕС) 2020/1230; 
            
            
               в)други предоставени услуги.
            
         
         
            
               2.Регистрите на секюритизации, регистрирани по Регламент (ЕС) 2017/2402 и регистрирани и като регистри на трансакции по Регламент (ЕС) № 648/2012 или Регламент (ЕС) 2015/2365, водят заверени отчети за целите на настоящия регламент, в които се разграничават приходите, генерирани от:
            
            
               а)предоставените основни секюритизационни услуги;
            
            
               б)предоставените допълнителни секюритизационни услуги;
            
            
               в)основните функции по централизирано събиране и поддържане на данни за деривати съгласно Регламент (ЕС) № 648/2012;
            
            
               г)предоставените допълнителни услуги, които са пряко свързани с централизираното събиране и поддържане на данни за деривати съгласно Регламент (ЕС) № 648/2012;
            
            
               д)основните функции по централизирано събиране и поддържане на данни за сделките за финансиране с ценни книжа съгласно Регламент (ЕС) 2015/2365;
            
            
               е)предоставените допълнителни услуги, които са пряко свързани с централизираното събиране и поддържане на данни за сделките за финансиране с ценни книжа съгласно Регламент (ЕС) 2015/2365;
            
            
               ж)предоставените комбинирани допълнителни услуги, които са пряко свързани със:
            
            
               i)
                     дейностите по букви а) и в);
            
            
               ii)
                     дейностите по букви а) и д);
            
            
               iii)
                     дейностите по букви в) и д);
            
            
               з)други предоставени услуги.
            
            
               3.Приложимият оборот на регистър на секюритизации за дадена година n е равен на сбора от: 
            
            
               а)приходите на регистъра — или прогнозните му приходи, когато се прилага параграф 5, от дейностите по параграф 2, буква а), според данните в заверените отчети за година n-2;
            
            
               б)приходите на регистъра от дейностите по параграф 2, буква б) и приложимия дял от приходите от дейностите по параграф 2, буква ж), подточки i) и ii), според данните в заверените отчети за година n-2.
            
            
               4.Приложимият дял от посочените в параграф 3, буква б) приходи е равен на сумата на приходите от дейностите по параграф 2, буква а), разделена на сбора на приходите от дейностите, посочени в:
            
            
               а)параграф 2, буква а);
            
            
               б)параграф 2, буква в); 
            
            
               в)параграф 2, буква д).
            
            
               5.Ако няма заверени отчети за година n-2, ЕОЦКП използва прогнозните приходи за година n, посочени в бизнес плановете, представени му по силата на член 13, параграф 3 от Делегиран регламент (ЕС) 2020/1230. Тези прогнозни приходи се разбиват на следните елементи:
            
         
         
            
               а)прогнозни приходи от дейностите по параграф 2, буква а);
            
            
               б)прогнозни приходи от дейностите по параграф 2, буква б);
            
            
               в)прогнозни приходи от дейностите по параграф 2, буква ж), подточки i) и ii).
            
            
               Регистър на секюритизации, който реши да предостави на ЕОЦКП актуализирана информация за прогнозните си приходи за година n, трябва да го направи до 30 септември на година n-1.
            
            
               Член 3
            
            
               Такса за регистрация и такса за разширяване на обхвата на регистрацията
            
            
               1.Когато заявителят не е регистриран като регистър на трансакции по дял VI, глава 1 от Регламент (ЕС) № 648/2012 или глава III от Регламент (ЕС) 2015/2365, таксата за регистрация възлиза на:
            
            
               а)100 000 евро — когато регистърът възнамерява да предоставя допълнителните услуги по член 2, параграф 2, буква б), буква ж), подточка i) или буква ж), подточка ii);
            
            
               б)65 000 евро — когато буква а) не се прилага.
            
            
               2.Когато заявителят е регистриран като регистър на трансакции по дял VI, глава 1 от Регламент (ЕС) № 648/2012 или глава III от Регламент (ЕС) 2015/2365, таксата за разширяване на обхвата на регистрацията възлиза на:
            
            
               а)50 000 евро — когато регистърът възнамерява да предоставя допълнителните услуги по член 2, параграф 2, буква б), буква ж), подточка i) или буква ж), подточка ii);
            
            
               б)32 500 евро — когато буква а) не се прилага.
            
            
               3.Когато заявителят не е регистриран като регистър на трансакции нито по Регламент (ЕС) № 648/2012, нито по Регламент (ЕС) 2015/2365 и подава едновременно заявления за регистрация по Регламент (ЕС) 2017/2402 и по единия от двата регламента — Регламент (ЕС) № 648/2012 или Регламент (ЕС) 2015/2365, той заплаща в пълен размер таксата за регистрация, дължима по силата съответно на член 6 от Делегиран регламент (ЕС) № 1003/2013 на Комисията
                  10
                или член 5, параграф 1 от Делегиран регламент (ЕС) 2019/360 на Комисията
                  11
               , и таксата за разширяване на обхвата на регистрацията, дължима по силата на параграф 3.
            
            
               4.Когато заявителят не е регистриран като регистър на трансакции нито по Регламент (ЕС) № 648/2012, нито по Регламент (ЕС) 2015/2365 и подава едновременно заявления за регистрация по двата регламента — Регламент (ЕС) № 648/2012 и Регламент (ЕС) 2015/2365, както и по Регламент (ЕС) 2017/2402, той заплаща в пълен размер таксата за регистрация, дължима по силата на член 6 от Делегиран регламент (ЕС) № 1003/2013, таксата за разширяване на обхвата на регистрацията, дължима по силата на член 5, параграф 5 от Делегиран регламент (ЕС) 2019/360, и таксата за разширяване на обхвата на регистрацията, дължима по силата на параграф 3.
            
            
               5.Регистър на секюритизации, който предлага допълнителни услуги след регистрацията и поради това дължи по-висока такса за регистрация или такса за разширяване на обхвата на регистрацията, отколкото първоначално платената такава, заплаща разликата между първоначално платената такса за регистрация или такса за разширяване на обхвата на регистрацията и тази по-висока приложима такса за регистрация или такса за разширяване на обхвата на регистрацията.
            
            
               Член 4
            
            
               Годишни надзорни такси за регистрираните регистри на секюритизации и регистрите на трансакции, които са разширили обхвата на своята регистрация
            
            
               1.Годишната надзорна такса за всички регистрирани регистри на секюритизации за година n е равна на прогнозните разходи по надзора на дейността на регистрите на секюритизации, включени в бюджета на ЕОЦКП за въпросната година.
            
            
               2.Годишната надзорна такса, дължима от регистър на секюритизации за годината, в която е регистриран, е равна на дължимата по силата на член 5 такса за регистрация, умножена по броя на работните дни от датата на регистрация на регистъра на секюритизации до края на въпросната година и разделена на 250.
            
            
               3.Годишната надзорна такса за година n, дължима от регистър на секюритизации, регистриран на или след 1 октомври предходната година, е равна на таксата за регистрация, дължима по силата на член 5.
            
         
         
            
               4.Годишната надзорна такса за година n, дължима от регистър на секюритизации, регистриран преди 1 октомври предходната година, е равна на годишната надзорна такса, посочена в параграф 1, разделена между всички регистри на секюритизации, регистрирани преди 1 октомври тази предходна година, пропорционално на приложимия за всеки от тях оборот, изчислен в съответствие с член 2, параграф 3.
            
            
               5.С изключение на годишната надзорна такса, дължима по силата на параграф 2, годишната надзорна такса не може да бъде по-малка от 30 000 евро.
            
            
               Член 5
            
            
               Общи условия на плащане
            
            
               1.Всички такси се заплащат в евро. Таксите се заплащат, както е посочено в членове 6, 7 и 8. 
            
            
               2.Върху просрочените плащания се начислява дневна глоба в размер на 0,1 % от дължимата сума.
            
            
               Член 6
            
            
               Плащане на таксите за регистрация и възстановяване на платените суми
            
            
               1.Посочените в член 3 такса за регистрация и такса за разширяване на обхвата на регистрацията се заплащат изцяло в момента, в който регистърът на секюритизации подаде заявление за регистрация или за разширяване на обхвата на регистрацията.
            
            
               2.Половината от платената от регистъра на секюритизации такса за регистрация или такса за разширяване на обхвата на регистрацията се възстановява, ако регистърът на секюритизации оттегли заявлението си за регистрация или за разширяване на обхвата на регистрацията преди ЕОЦКП да го е уведомил в съответствие с член 10, параграф 6 от Регламент (ЕС) 2017/2402, че заявлението му е пълно.
            
            
               3.Таксата за регистрация и таксата за разширяване на обхвата на регистрацията не се възстановяват, след като ЕОЦКП уведоми регистъра на секюритизации в съответствие с член 10, параграф 6 от Регламент (ЕС) 2017/2402, че заявлението му е пълно. 
            
            
               Член 7
            
            
               Плащане на годишните надзорни такси
            
            
               Годишната надзорна такса по член 4 се заплаща на една вноска, която се дължи не по-късно от края на март на годината, за която се отнася, с изключение на годишната надзорна такса, посочена в параграфи 2 и 3 от същия член. 
            
            
               Най-малко 30 календарни дни преди деня, в който плащането на годишната такса става изискуемо, ЕОЦКП изпраща до всички регистрирани регистри на секюритизации дебитни известия, в които се посочва размерът на годишната такса.
            
            
               Член 8
            
            
               Възстановяване на разходите на компетентните органи
            
            
               1.Единствено ЕОЦКП начислява такса за регистрация, такса за разширяване на обхвата на регистрацията и годишна надзорна такса. 
            
            
               2.ЕОЦКП възстановява на компетентния орган действителните разходи, направени в резултат на изпълнението на задачи съгласно Регламент (ЕС) 2017/2402 и на делегирани задачи по силата на член 74 от Регламент (ЕС) № 648/2012, в съответствие с член 9, параграф 1 от Регламент (ЕС) 2015/2365 и с член 14, параграф 1 от Регламент (ЕС) 2017/2402.
            
            
               Член 9
            
         
         
            
               Влизане в сила
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 18.9.2020 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        Регламент (ЕС) 2017/2402 на Европейския парламент и на Съвета за определяне на обща рамка за секюритизациите и за създаване на специфична рамка за опростени, прозрачни и стандартизирани секюритизации, и за изменение на директиви 2009/65/ЕО, 2009/138/ЕО и 2011/61/ЕС и регламенти (ЕО) № 1060/2009 и (ЕС) № 648/2012.
               
               
                  
                     (2)
                  
                        Регламент (ЕС) № 648/2012 на Европейския парламент и на Съвета от 4 юли 2012 г. относно извънборсовите деривати, централните контрагенти и регистрите на трансакции
               
               
                  
                     (3)
                  
                        Регламент (ЕС) 2015/2365 на Европейския парламент и на Съвета от 25 ноември 2015 г. относно прозрачността при сделките за финансиране с ценни книжа и при повторното използване, и за изменение на Регламент (ЕС) № 648/2012
               
               
                  
                     (4)
                  
                        Делегиран регламент (ЕС) № 1003/2013 на Комисията от 12 юли 2013 г. за допълнение на Регламент (ЕС) № 648/2012 на Европейския парламент и на Съвета по отношение на таксите, начислявани от Европейския орган за ценни книжа и пазари на регистрите на трансакции.
               
               
                  
                     (5)
                  
                        Делегиран регламент (ЕС) 2019/360 на Комисията от 13 декември 2018 г. за допълнение на Регламент (ЕС) 2015/2365 на Европейския парламент и на Съвета по отношение на таксите, начислявани от Европейския орган за ценни книжа и пазари на регистрите на трансакции.
               
               
                  
                     (6)
                  
                        ОВ L 347, 28.12.2017 г., стр. 35. 
               
               
                  
                     (7)
                  
                        Регламент (ЕС) № 648/2012 на Европейския парламент и на Съвета на 4 юли 2012 г. относно извънборсовите деривати, централните контрагенти и регистрите на трансакции (ОВ L 201, 27.7.2012 г, стp. 1).
               
               
                  
                     (8)
                  
                        Регламент (ЕС) 2015/2365 на Европейския парламент и на Съвета от 25 ноември 2015 г. относно прозрачността при сделките за финансиране с ценни книжа и при повторното използване, и за изменение на Регламент (ЕС) № 648/20126 (OB L 337, 23.12.2015 г., стр. 1).
               
               
                  
                     (9)
                  
                        Делегиран регламент (ЕС) 2020/1230 на Комисията от 29 ноември 2019 г. за допълнение на Регламент (ЕС) 2017/2402 на Европейския парламент и на Съвета по отношение на регулаторните технически стандарти, с които подробно се уточняват подаваното от регистър на секюритизации заявление за регистрация и подаваното от регистър на трансакции опростено заявление за разширяване на обхвата на регистрацията (ОВ L 289, 3.9.2020 г., стр. 345—363).
               
               
                  
                     (10)
                  
                        Делегиран регламент (ЕС) № 1003/2013 на Комисията от 12 юли 2013 г. за допълнение на Регламент (ЕС) № 648/2012 на Европейския парламент и на Съвета по отношение на таксите, начислявани от Европейския орган за ценни книжа и пазари на регистрите на трансакции (ОВ L 279, 19.10.2013 г., стр. 4).
               
               
                  
                     (11)
                  
                        Делегиран регламент (ЕС) 2019/360 на Комисията от 13 декември 2018 г. за допълнение на Регламент (ЕС) 2015/2365 на Европейския парламент и на Съвета по отношение на таксите, начислявани от Европейския орган за ценни книжа и пазари на регистрите на трансакции (ОВ L 81, 22.3.2019 г., стр. 58).